Heilbrigðisráðuneytið

Skógarhlíð 6

105 Reykjavík

Mál nr. 26/2022

Reykjavík, 15. febrúar 2022

**Umsögn sóttvarnaráðs um frumvarp til sóttvarnarlaga, birt í samráðsgátt stjórnvalda 1.febrúar 2022:**

Sóttvarnaráð fjallaði um frumvarp til sóttvarnalaga, mál nr. 26/2022 á fundi sínum 8. febrúar 2022.

Sóttvarnaráð fagnar endurskoðun sóttvarnalaga- sérstaklega með tilliti til þess að skýra stöðu og hlutverk sóttvarnalæknis og styrkja hann sem sjálfstætt embætti. Þá virðist ráðinu sem reynt hafi verið að skýra þá óvissuþætti sem dr juris Páll Hreinsson benti á í sinni greinargerð.

**Stjórnsýsla sóttvarna – sóttvarnalæknir**

Sóttvarnaráð er sammála því að sóttvarnalæknir verði skipaður af ráðherra samhliða því að ábyrgð hans á framkvæmd sóttvarna heyri beint undir yfirstjórn ráðherra. Sóttvarnalæknir hefur og mun hafa mikil áhrif á sóttvarnir í landinu og spurning hvort ekki sé æskilegt að gera ríkari hæfniskröfur en gert er. Aðeins er gerð krafa um sérfræðimenntun í einhverri grein læknisfræðinnar og þekkingu á smitsjúkdómum og faraldsfræði þeirra. Þekking er afar teygjanlegt orð. Eðlilegra væri að viðkomandi hefði sérfræðimenntun í viðeigandi sérgrein læknisfræðinnar (dæmi: smitjúkdómar, sýklafræði, veirufræði, sýkingavarnir).

**Sóttvarnaráð lagt niður**

Í sóttvarnaráði eiga sæti sérfræðingar á sviði smitsjúkdómalækninga, bakteríufræði, veirufræði, kynsjúkdóma og faraldsfræði/heilbrigðisfræði, heilsugæslulæknir og hjúkrunarfræðingur með sérþekkingu á sviði sóttvarna. Ráðið hefur því víðtæka þekkingu á sóttvörnum og tengingar á viðeigandi stöðum í heilbrigðiskerfinu. Hlutverk þess er að móta stefnu í sóttvörnum og skal vera heilbrigðisyfirvöldum til ráðgjafar um aðgerðir til varnar útbreiðslu smitsjúkdóma. Óljóst hefur verið á hvern hátt ráðið skuli rækja þetta hlutverk, sérstaklega með tilliti til samskipta við ráðherra, ráðuneyti og sóttvarnalækni. Einnig hvort eða að hve miklu leiti ráðið eigi að sýna frumkvæði, eða einungis að vera heilbrigðisyfirvöldum til ráðgjafar þegar eftir því er leitað. Annað hvort þarf að skýra betur hlutverk ráðsins eða hreinlega leggja það niður. Ef ráðið verður lagt niður getur sóttvarnalæknir kallað viðeigandi sérfræðinga til ráðgjafar eftir því sem tilefni þykir til. Sóttvarnaráð hefur ekki ákveðna skoðun á því hvort er betra.

**Farsóttanefnd**

1. Farsóttanefnd er skipuð með tilnefningu frá þremur ráðherrum og einn án tilnefningar. Auk þess skulu sitja í nefndinni landlæknir, ríkislögreglustjóri, forstjóri Heilsugæslu höfuðborgarsvæðisins, forstjóra Landspítalans og sóttvarnalæknis. Hlutverk þess er ólíkt hlutverki sóttvarnaráðs og er ætlað að aðstoða við viðbrögð við samfélaglega hættulegum sjúkdómi og vera vettvangur fyrir samhæfingu aðgerða innan heilbrigðiskerfisins og almannavarnakerfisins. Skipun nefndarinnar er nokkuð opin og ekki gert ráð fyrir öðrum sérfræðingum en sóttvarnalækni og landlækni. Nefndin er því nefnd embættismanna, þriggja aðila skipaða af ráðherrum og einn án tilnefningar. Oft þarf að taka erfiðar ákvarðanir á farsóttartímum, og mikilvægt að sóttvarnalæknir hafi stuðning af nefnd sem þessari, en jafnframt þarf að gæta vandlega að valdajafnvægi innan hennar.

Sóttvarnaráð telur hættu á því að aðrir hagsmunir en sóttvarnir kunni að vega þyngra en æskilegt væri og ráða ákvörðunum farsóttanefndar (ef að margir sérhagsmunaaðilar fá sæti í nefndinni). Verði ágreiningur innan nefndarinnar ræður afl atkvæða úrslitum. Vægi sóttvarnalæknis er ekki meira en annarra nema ef atkvæði verði jöfn við afgreiðslu mála.

1. Þá eiga þessi sjónarmið um skipun og atkvæðavægi einnig við um hlutverk ráðsins í skilgreiningu á samfélagslega hættulegum sjúkdómi- því er mikilvægt að ráðið horfi til faglegrar ráðgjafar og eins ákvarðana alþjóða heilbrigðisstofnunarinnar (WHO)- og Evrópsku sóttvarnastofnunarinnar (ECDC) í þessum efnum.

1. Þá má líka velta upp hvort eðlilegt sé að landlæknir sem er eftirlitsaðili með framkvæmd og gæðum

heilbrigðisþjónustu, sé beinn aðili að nefnd sem hefur það hlutverk að útfæra tillögur til ráðherra um

framkvæmd opinberra sóttvarnaráðstafana og þar með mögulega áhrif á gæði og framkvæmd

heilbrigðisþjónustu.

Fh Sóttvarnaráðs

Sign

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ólafur Guðlaugsson formaður